**Md Shahrulhadi bin Salilholdin@Salilhaldin** atau lebih dikenali sebagai **Shahrul Ekamatra** dilahirkan pada  (1972-06-12) 12 Jun 1972 (umur 51) di Batu Pahat dan dibesarkan di Kota Tinggi, Johor. Beliau merupakan pemain gitar utama kumpulan Ekamatra yang mula menempa nama setelah menjuarai pertandingan *Juara Rock Johor* dan *Juara Rock Johor Tengah* sekitar tahun 1986 hingga tahun 1988. Beliau juga adalah abang kepada pemain gitar kedua kumpulan Ekamatra iaitu Md Nurulazman atau lebih dikenali sebagai Nurul.

Dilahirkan dalam keluarga yang mempunyai darah seni, kehadiran Shahrul mengejutkan industri muzik tanah air kerana kebolehan luar biasa yang dimilikinya dalam bermain gitar terutamanya dalam lagu *Pusara Di Lebuhraya* dan *Ekamatra Instrumental* biarpun usianya pada ketika itu cuma 16 tahun. Hal ini telah meletakkan beliau sebagai salah seorang gitaris terbaik yang ada di Malaysia pada masa kini sebaris dengan gitaris berbakat besar yang lain seperti Kid Search, Man Kidal, Along Exists, Shah Slam, Izo XPDC, Joe Wings dan lain-lain lagi.

  

Bersama-sama dengan Ekamatra, beliau mempunyai sebuah album *killer* bernama Satu Tekanan Irama dengan menampilkan permainan gitar yang sangat profesional seperti permainannya dalam lagu *Ekamatra Instrumental, Pusara Di Lebuhraya, Hanya Satu Persinggahan, Mimpi Fantasi,* dan *Sentuhan Kecundang.* Kebanyakan lagu-lagu dalam album *Satu Tekanan Irama* dicipta oleh ahli kumpulannya sendiri terutamanya Shahrul dan Rahmat.

  

Tidak lama kemudian, kumpulan Ekamatra telah berpecah dan beliau bersama dengan adiknya Nurul dan pemain bas, Pacai telah menubuhkan Kumpulan Eka dengan kesemua lagu didalam album pertama mereka iaitu *Kelahiran (1992)* dicipta oleh ahli kumpulannya sendiri terutamanya Shahrul. Album tersebut boleh dianggap sebagai album *Underground* kerana semua lagu-lagu, susunan muzik, *mixing,* penerbitan dibuat sendiri oleh ahli kumpulan mereka kecuali pengedaran oleh EMI. 

  

Selepas kumpulan Eka berpecah, Shahrul kemudiannya menerbitkan sebuah album Solo gitar bernama *Transfigurasi (1995)* yang turut menampilkan Rahmat Ekamatra sebagai artis undangan bagi rakaman suara. Album tersebut menyerlahkan lagi kehebatan Shahrul dalam permainan gitar sebaris gitaris legenda tanah air walaupun usianya baru menjengah 20'an.

  

**LAGU-LAGU CIPTAAN SHAHRUL**

ALBUM SATU TEKANAN IRAMA (1989) - EKAMATRA

* *Dunia Ke III* (Shahrul sebagai pengubah lagu)
* *Simfoni Untuk Gadisku* (Shahrul sebagai pengubah lagu)
* *Ekamatra Instrumental* (ciptaan sepenuhnya Shahrul)
* *Ego* (Shahrul sebagai pengubah lagu)
* *Mimpi Fantasi* (Shahrul sebagai pengubah lagu)

  

ALBUM KELAHIRAN (1992) - EKA

Kesemua lagu dalam album ini adalah ciptaan Shahrul, Nurul, dan Pacai

Senarai lagu tersebut:

* *Kelahiran - Instrumental* (ciptaan Shahrul, Nurul, Pacai)
* *Parasit* (ciptaan Shahrul, Nurul, Pacai)
* *Ozon* (ciptaan Shahrul, Nurul, Pacai)
* *Pencarian* (ciptaan Shahrul, Nurul, Pacai)
* *Boneka* (ciptaan Shahrul, Nurul, Pacai)
* *Mimpi Fantasi II* (ciptaan Shahrul, Nurul, Pacai)
* *Eka 1 - Instrumental* (ciptaan Shahrul, Nurul, Pacai)
* *Darjat* (ciptaan Shahrul, Nurul, Pacai)
* *Zionis* (ciptaan Shahrul, Nurul, Pacai)
* *Mahligai* (ciptaan Shahrul, Nurul, Pacai)
* *Ice - Instrumental* (ciptaan Shahrul, Nurul, Pacai)